Uredba Sveta (EGS) št. 1899/85

z dne 8. julija 1985

o najmanjši velikosti očesa pri mrežah za ribolov na kapelina v tistem delu območja Konvencije o prihodnjem večstranskem sodelovanju ribištva severozahodnega Atlantika, ki se razprostira zunaj pomorskih voda v ribolovni jurisdikciji pogodbenic Konvencije

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 170/83 z dne 25. januarja 1983 o uvedbi režima Skupnosti za ohranjanje in upravljanje ribolovnih virov [1] ter zlasti člena 11 Uredbe,

ob upoštevanju predloga Komisije,

ker mora Svet v skladu s členom 2 Uredbe (EGS) št. 170/83 oblikovati potrebne ohranitvene ukrepe za izpolnitev ciljev iz člena 1 navedene uredbe ob upoštevanju razpoložljivih znanstvenih nasvetov;

ker je bila s Sklepom 81/608/EGS [2] odobrena Konvencija o prihodnjem večstranskem sodelovanju ribištva severovzhodnega Atlantika; ker je začela veljati 17. marca 1982;

ker je Komisija, ustanovljena v skladu s Konvencijo, 28. novembra 1984 sprejela priporočilo o najmanjši velikosti očesa za ribolov na kapelina v tistem delu območja Konvencije, ki se razprostira zunaj območij v ribolovni jurisdikciji pogodbenic, in je to priporočilo 26. januarja 1985 postalo zavezujoče za Skupnost;

ker mora Skupnost zdaj ukrepati, da se bo to priporočilo uresničevalo v zvezi s plovili Skupnosti,

SPREJEL NASLEDNJO UREDBO:

Člen 1

Plovila, ki plujejo pod zastavo države članice ali so v državi članici registrirana, pri ribolovu na kapelina v tistem delu območja Konvencije, ki se razprostira izven pomorskih voda v ribolovni pristojnosti pogodbenic Konvencije, ne smejo uporabljati mrež z velikostjo očesa, ki je manjša od 16 milimetrov.

Opredelitev območja Konvencije je navedena v Prilogi.

Za plovilo velja, da izvaja ribolov na kapelina, če teža kapelina na krovu presega 50 % teže celotne količine kapelina in drugih vrst na krovu.

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 8. julija 1985

Za Svet

Predsednik

J. Santer

[1] UL L 24, 27.1.1983, str. 1.

[2] UL L 227, 12.8.1981, str. 21.

--------------------------------------------------

PRILOGA

Opredelitev območja, ki ga zajema Konvencija o prihodnjem večstranskem sodelovanju ribištva severozahodnega Atlantika

(Člen 1(1) Konvencije)

Območje, na katerega se nanaša Konvencija, vključuje vode:

(a) v tistih delih Atlantskega oceana in Severnega ledenega morja ter njunih stranskih morij, ki ležijo severno od 36° severne zemljepisne širine in med 42° zahodne zemljepisne dolžine in 51° vzhodne zemljepisne dolžine, vendar brez:

(i) Baltskega morja in Beltov, ki ležijo južno in vzhodno od črt, ki potekajo od rta Hasenore do rta Gniben, od Korshagea do Spodsbjerga in od rta Gilbierg do Kullena, ter

(ii) Sredozemskega morja in njegovih stranskih morij vse do sečišča vzporednika na 36° severne zemljepisne širine in poldnevnika na 5° 36′′ zahodne zemljepisne dolžine;

(b) v tistem delu Atlantskega oceana, ki leži severno od 59° severne zemljepisne širine in med 44° in 42° zahodne zemljepisne dolžine.

--------------------------------------------------